NEGA MALINJAKA U JESEN

Nega malinjaka sve do kraja vgetacije je od izuzetnog značaja kako bi se očuvali zdravi izdanci, što direktno utiče na prinos naredne godine. U jesenjem delu sezone potrebno je sprovesti agrotehničke i hemijske mere zaštite zasada maline. Jednogodišnje izdanke potrebno je uspraviti i privremeno vezati kako bi se nastavio njihov pravilan razvoj, sprečio razvoj bočnih pupoljaka i obezbedilo bolje provetravanje i priprema za zimsko mirovanje. Odmah nakon berbe ili početkom jeseni neophodno je izdanke koji su doneli rod ukloniti iz zasada kako se zaraza sa njih ne bi širila na mlade izdanke. Često se uklanjanje izdanaka koji su doneli rod obavlja u kasnu jesen kako bi bili potpora jednogodišnjim izdancima dok sa njih ne opadne lišće. Ostavljanje izdanaka u malinjaku do proleća može pojačati pojavu oboljenja, pre svega kestenjaste izdanaka maline. Međutim, prema pojedinim literaturnim podacima ostavljanje dvogodišnjih izdanaka nakon berbe u zasadu nije uticalo na pojavu oboljenja. Takođe, prema ovim podacima ostavljanje dvogodišnjih izdanaka do sredine februara omogućava smanjenje rizika od kasnih mrazeva i kontrolisano formiranje novog prirasta.

Jedna od najvažnijih mera na završetku vegetacione sezone je “jesenje-plavo prskanje” kako bi se smanjio infektivni potencijal prezimljujućih formi patogena, a biljke ostale u dobroj kondiciji. Bakarni preparati su sinonim za jesenje prskanje voćaka. Osim toga bakar utiče i na bolje odrvenjavanje izdanaka i čini biljku spremnijom za ulazak u zimski period. Preporuka je da se hemijski tretman uradi po mirnom vremenu, u najtoplijem delu dana, sa većom količinom tečnosti, kako bi biljke bile pokrivene preparatom od osnove do vrha. Mogu se koristiti preparati na bazi bakar-oksihlorida, bakar-hidroksida i bakar-oksida. Takođe, ako se prilikom pregleda zasada uoče izdanci sa galama od malinine muve galice ovakve izdanke treba orezati, izneti iz zasada i spaliti.